“બ્રેઈલ લિપિ…” ડૉક્ટર છત્રપતિએ નિશ્વાસ નાખ્યો. “બ્રેઈલ લિપિ ભારતમાં ભાગ્યે જ કોઈને કામમાં આવે – તમે જાણો છો ? મૂળ તો ફ્રાંસના લશ્કરના એક ઘોડેસવાર બાલ્બીપરે સાંકેતિક લિપિ તરીકે એની શોધ કરી, પણ એમાં માત્ર અમુક રેખાઓ ઉપસાવી હતી. જ્યારે એના ઉપરથી લુઈ બ્રેઈલે ટપકાં લિપિ બનાવી. પણ આ બધું જ રોમન લિપિ ઉપર ગોઠવાયેલું છે. ભલે એ આજે સરળમાં સરળ લિપિ ગણાતી હોય પણ આપણા ભારતીય લોકો માટે તો એ બહુ જ અઘરી. કારણ કે અંગ્રેજીમાં જોડાક્ષરો નથી, જ્યારે આપણી દરેક ભાષામાં જોડાક્ષરો છે. એટલે જોડાક્ષરોવાળી બ્રેઈલ લિપિ આપણે શોધવી જરૂરી છે. એ હશે તો વાંચનના દ્વાર ખૂલશે ને એ દ્વાર ખૂલશે તો અંધની અંધતા અર્ધી ખરી પડશે.”